ITD ลั่นรายได้ปี 61 ทะลุแสนล้าน หลังตุน Backlog แน่น 5 แสนลบ.
ITD ลั่นรายได้ปี 61 ทะลุแสนล้าน หลังตุน Backlog แน่น 5 แสนลบ. ทยอยรับรู้ตั้งแต่ปี 61-64 ขณะที่คาดเซ็นสัญญาเหมืองแม่เมาะในเดือนมี.ค.61
28 ธ.ค. 2560

นายเปรมชัย กรรณสูต ประธานบริหารและกรรมการ บริษัท อิตาเลียนไทย ดีเวล๊อปเมนต์ จำกัด (มหาชน) หรือ ITD เปิดเผยว่า บริษัทคาดว่าในปี 61 จะได้งานมูลค่ารวมประมาณ 3 แสนล้านบาท หรือราว 30% ของงานภาครัฐที่คาดจะออกประมูลกว่า 1 ล้านล้านบาท
ขณะที่ปี 60 บริษัทได้รับงานใหม่เข้ามากว่า 1.3 แสนล้านบาท ซึ่งรวมงานในพื้นที่เหมืองแม่เมาะที่เพิ่งชนะประมูล มูลค่า 4 หมื่นล้านบาท โดยคาดว่าจะลงนามสัญญาได้ในเดือน มี.ค.61
ส่วนรายได้ปีนี้คาดว่าจะทำได้ระดับ 6 หมื่นล้านบาท สูงกว่าเป้าหมายที่ 5 หมื่นล้านบาท และในปี 61 คาดจะมีรายได้แตะ 1 แสนล้านบาท หลังจะทยอยรับรู้รายได้จากปริมาณงานในมือ (Backlog) ที่ปัจจุบันมีอยู่ 5 แสนล้านบาท ซึ่งจะทยอยรับรู้รายได้ในช่วง 4 ปี (ปี 61-64) โดยเป็นงานในประเทศและต่างประเทศในสัดส่วน 50:50
ขณะเดียวกันอัตรากำไรขั้นต้นในปีนี้คาดว่าจะปรับขึ้น 10% และในปีหน้าจะทำได้ไม่น้อยกว่า 10% เนื่องจากงานก่อสร้างโครงสร้างพื้นฐานเป็นงานที่มีมาร์จิ้นสูง